《陈安止迁居三首 其一》
宋代·郭祥正

陈子勇于退，退无十椽屋。邻家颇好事，借宅并山隩。

堂庑稍宽静，垣墙亦新筑。春渠涨朝雨，涓涓漱寒玉。

呼童种瓜果，教仆洗松竹。身虽在城郭，志实寓溪谷。

诵持方广经，一餐止蔬粟。所喜远膻腥，佛事要清肃。

弗学陶长官，持杯媚秋菊。弗学屈大夫，含悲葬鱼腹。

唯慕金粟老，不二常具足。若许浪士游，时时跨黄犊。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。